बरसाना की लट्ठमार होली

रंगों और उमंगों का पर्व होली भारतवर्ष का मुख्य त्यौहार है। फाल्गुन मास के आते ही पूरे देश में इस पर्व का स्वागत प्रेम और सद्भाव से किया जाता है। वैसे तो इसका आरम्भ वसंत पंचमी से ही हो जाता है और दुल्हेंडी के बाद एक सप्ताह तक चलता रहता है। होली का यह पर्व देश और विदेश में अनेक रूपों में मनाया जाता है। ब्रज में इसका स्वरूप कुछ अलग ही है। गाँवों में रंग और गुलाल के साथ-साथ कीचड़ का भी प्रयोग होता है तो मथुरा के बरसाना में ‘लट्ठमार होली’ विश्व प्रसिद्ध है। आज मैं बरसाना की इस होली के संबंध में प्रकाश डाल रहा हूँ।

**लट्ठमार होली स्वयं में अनोखी विरासत**

बरसाना की लट्ठमार होली स्वयं में अनोखी विरासत समेटे हुए है। माना जाता है कि आज भी बरसाना की होली में श्रीकृष्ण और राधारानी की झलक दिखाई देती है। अपने आराध्य भगवान श्री कृष्ण की छवि यहाँ के हुरियारों में लोग देखने की कोशिश करते हैं। लट्ठमार होली ब्रज क्षेत्र का बहुत प्रसि( त्यौहार है। यह परंपरा लगभग पाँच हजार वर्षों से चली आ रही है। इसे देखने के लिये हजारों-हजारों की संख्या में लोग देश और विदेश से यहाँ आते हैं। और आएँ क्यों नहीं, बरसाना और नंदगाँव की होली अनोखे अंदाज में जो खेली जाती है। बरसाना में फाल्गुन मास की शुक्ल पक्ष की नवमी को लट्ठमार होली का आयोजन होता है। बरसाने की हुरियारिनें और नंदगाँव के हुरियारों के बीच लट्ठमार होली होती है। इसमें महिलाएँ पुरुषों पर लट्ठ बरसाती हैं। पुरुष सिर के ऊपर छतरीनुमा ढाल रखकर बचाव करते हैं।

**होली खेलने का निमंत्रण**

बरसाने की ओर से नंदगाँव को होली खेलने का निमंत्रण भेजा जाता है जिसे स्वीकार कर वे बरसाने होली खेलने निश्चित तिथि को आते हैं। बरसाना आने से पूर्व नंदगाँव के हुरियारे माता यशोदा के समक्ष उपस्थित होकर होली खेलने की अनुमति माँगते हैं पारंपरिक वेशभूषा में सजे हुरियारे श्री कृष्ण की प्रतीक झंड़ी लेकर बरसाना स्थित प्रियाकुंड ;पीली पोखरद्ध पहुँचते हैं यहाँ पर बरसाना के लोग उन्हें भाँग-ठंडाई पिलाकर स्वागत करते हैं। हुरियारे सिरपर पगड़ी बाँधकर, हाथ में ढाल और पिचकारी लेकर ‘दर्शन दै निकस अटा में से....’ पद गायन करते हुए ब्रह्मगिरि पर्वत स्थित लाड़ली मंदिर पहुँचते हैं और वहाँ गोस्वामी समाज के गायन में सम्मलित होकर रसिया गायन करते हैं। इसके बाद बृषभान नंदिनी की लीला स्थली बरसाना की रंगीली गली में विश्व प्रसिद्ध लट्ठमार होली खेलने हुरियारे निकल पड़ते हैं। यहाँ पहले से उनकी प्रतीक्षा में खड़ी बरसाने की हुरियारिनें उनको मीठी-मीठी गालियाँ सुनाना शुरू कर देती हैं और फिर भक्ति और प्रेम का ज्वार फूट पड़ता है। राधारानी की सखियाँ, कृष्ण और उनके सखाओं पर ताबड़तोड़ लाठियों की बरसात करने लगती हैं। नंदगाँव के हुरियारे अपनी ढालों की ओट में बचते हैं। टेसू के फूलों से रंग बनाया जाता है। रंग अबीर, गुलाल से वातावरण रंगमय हो जाता है। परंतु हुरियारिनों पर एक भी बूँद रंग नहीं डाला जाता है। हुरियारिनों की सखियाँ गीतों का गायन करती हैं, ‘सुनो नंद के नंदा, तुम कारे कौन के छैया.....।’ हुरियारे कहाँ सुनने वाले होते हैं। वे गाने लगते हैं, ‘फाग खेलन बरसाने आए हैं, नटवर नंदकिशोर.....।’

**ब्रज की प्राचीन परम्परा**

बरसाने की लठामार होली में आज भी ब्रज की प्राचीन परम्परा कायम है। इसका नजारा प्रतिवर्ष बरसाना में देखने को मिलता है। आधुनिकता पर परंपरा भारी पड़ती नजर आती है। यहाँ के निवासी अपनी परंपरागत कुर्ता-धोती, सिर पर पगड़ी धारण कर भंग की तरंग में झूमते नजर आते हैं। हुरियारिनें भी लम्बे घूँघट में पूरे साज शंृगार से सजी धजी रहती हैं। दोनों ओर से संवाद और गायन में ब्रजभाषा में प्रेममयी गालियाँ सुनाई देती हैं। ‘गोरी तेरे नैना काली घटा, पति कौ दूध न पीवै, देवर कौ पीवै खट्टौ मठा।’

इस तरह समूह गीतों के रोमांच और रसरंग की छटा हर किसी का दिल जीत लेती है। हुरियारिनों में जहाँ नववधुएँ होती हैं वहीं कुछ बुजुर्ग महिलाएँ भी होली खेलने में सम्मिलित रहती हैं। उनकी लाठियों के सधे हुए प्रहार दर्शकों को चकित कर देते हैं। बरसाने की लठामार होली को लेकर यहाँ के लोगों में मान्यता है कि सूर्य-चन्द्रमा भी इस दिव्य प्रेममयी रंगीली होली को देखने के लिए क्षणभर अपनी गति रोक देते हैं। इस पंक्ति से कुछ ऐसा ही संकेत मिलता है, ‘थकित भये रवि-चंद्र भी, अहो! हरि होरी है।’ यह बात सत्य तब प्रतीत होती है जब संध्या होते-होते लोगों की दृष्टि आसमान की ओर जाती है। सूर्य और चंद्रमा आकाश में एक साथ दृष्टि गोचर होते हैं।

**लड्डूमार होली**

बरसाने की लठामार होली विश्व प्रसिद्ध है, लेकिन लड्डूमार होली की प्रसिद्ध भी कम नहीं है। बरसाने में लठामार होली से एक दिन पूर्व लड्डूमार होली का आयोजन श्री राधारानी मंदिर के प्रांगण में प्रतिवर्ष होता है। इस दिन हजारों की संख्या में लोग इकट्ठे होते हैं। सबसे पहले मंदिर के सेवायत लड्डू मारते हैं फिर भक्तगण अपने लड्डुओं को एक दूसरे पर फेंक कर लड्डू की होली का आनंद उठाते हैं।

कहा जाता है कि बृषभान जी ने नंदगाँव को होली खेलने का आमंत्रण पत्र भेजा था। जब दूत लौट कर आया और बरसाने में बृषभान जी को बताया कि कृष्ण और उनके सखाओं ने होली का आमंत्रण स्वीकार कर लिया है तो दूत को लड्डू खिलाये। राधा और सखियाँ उत्साह में एक दूसरे पर लड्डू फेंकने लगीं। तब से ही ये परम्परा आरम्भ हो गई। आज भी यह परम्परा निभाई जाती है। फिर रंग से खेलते हैं और होली गायन भी होता है। दूसरे दिन लट्ठमार होली खेलने कृष्ण जी सखाओं के साथ बरसाने आते हैं।

**प्राचीन परंपरा में बंधे हैं दोनों गाँव**

कृष्ण के प्रति ब्रजवासियों का अनुराग और उनके द्वारा स्थापित जीवन-मूल्यों का आज भी बरसाना और नंदगाँव के लोग अनुपालन कर रहे हैं। बरसाना जहाँ लाड़ली जी ;राधाद्ध का गाँव है, वहीं नंदगाँव कृष्ण और बलराम का गाँव है। यहाँ के निवासी आपस में वैवाहिक संबंध नहीं बनाते हैं। दोनों गाँवों के लोग एक-दूसरे के गाँव में बरात लेकर नहीं जाते हैं। यह परंपरा द्वापर युग से अब तक निभाई जा रही है जो चैंकाने वाली है। इसे अपने आराध्य के प्रति यहाँ के निवासियों में अनुराग ही माना जाएगा।

**भक्त जीवन को मानते धन्य**

अबीर-गुलाल के घुमड़ते बादलों को चीरती प्रेमपगी लाठियों की तड़तडाहट रंगीली गली में जब गूँजती है तो देश-विदेश के भक्तगण इस वातावरण में अपने को उपस्थित मान कर स्वयं का जीवन धन्य मानते हैं। राधारानी के जयकारों से आसमान गूँज उठता है। हुरियारिनें एक माह पहले से ही इसकी तैयारी आरंभ कर देती हैं। मेवा और दूध खूब खाती-पीती हैं ताकि हुरियारों पर लाठी बरसाते-बरसाते थक न जाएँ। लाठी चलाने का अभ्यास भी करती हैं। आखिर में जीत हुरियारिनों की होती है। यह नारी सशक्तिकरण का संदेश देने वाली लठामार होली विश्व-प्रसि( है। बरसाने की गोपियों से जब नंदगाँव के हुरियारे हार जाते हैं तो गोपियाँ कह उठती हैं, ‘लला फिर अइयो खेलन होरी।’ और फिर दोनों पक्ष लाड़ली लाल के जयकारे बोल कर होली का समापन कर देते हैं। हुरियारे तो नंदगांव लौट जाते हैं और हुरियारिनें रसिया गाते हुए लाड़ली मंदिर में राधारानी को अपनी जीत की सूचना देती हैं।

— संतोष कुमार सिंह